Chu Chocolate Bar มีสองสาขาคือที่ Exchange Tower ตรงอโศก และที่สาทร อยู่ใน โรงแรม Glow ค่ะ เคยได้ไปลองทานสาขาอโศกแล้ว วันนี้เลยมาลองทานสาขาสาทรดูบ้าง เนื่องจากสาขานี้จะมีเมนูวาฟเฟิลด้วยแต่ที่อโศกจะไม่มี
 
????พิกัด : อยู่ชั้น 1 ส่วนหน้าของโรงแรม Glow  พอเห็นโรงแรมปุ๊บจะเห็นหน้าร้านเด่นชัดเลย สามารถเดินทางมาได้สองทาง คือเข้าทางสาทรซอย 8 ก็ได้ หรือจะลงรถไฟฟ้าช่องนนทรีแล้วเดินเข้าทางถนนนราธิวาสฯ ซอย 3 ก็ได้ ถ้าขับรถมาสามารถจอดในส่วนของโรงแรมและปั๊มบัตรจอดรถฟรีค่ะ นับว่าสะดวกในเรื่องของการเดินทางมากๆ
 
???? บรรยากาศ : ร้านตกแต่งสวยโปร่งน่านั่ง มีหลายมุมและโต๊ะหลายแบบให้เลือกนั่ง มีทั้งมุมที่ดูเป็นส่วนตัวและมุมนั่งสบายๆ ฝั่งด้านนึงของร้านจะเป็นเคาน์เตอร์ยาวสีขาว มีตู้โชว์ขนมเค้กและเบเกอร์รี่ ซึ่งถ้าเป็นสมาชิกจะได้สิทธิ์ ซื้อ 1 แถม 1 หลังหกโมงเย็นค่ะ
 
???? อาหารและเครื่องดื่ม แน่นอนว่าในส่วนของเครื่องดื่มที่เป็น Signature ของร้านเลยก็ต้องเป็น Chocolate ค่ะ มีให้เลือกทั้ง Dark, Milk และ White Choc สามารถเลือกระดับความเข้มข้นได้ด้วย แล้วยังมี Special Chocolate แบบร้อนให้เลือกลองอีกหลายแบบ
 
สำหรับในส่วนของอาหารพอใช้ได้ค่ะ แต่พวกสปาเก็ตตี้ยังทำได้ไม่ดีเท่าสาขาอโศก ส่วนของหวานที่ได้สั่งมาลองทานอร่อยทุกอย่างค่ะ ตกแต่งจานมาหน้าตาดี ร้านนี้ทำขนมได้รสชาติดีทุกจานไม่หวานจนเกินไปด้วย
 
• Iced 58% Dark Chocolate (130 บาท) – เลือกเป็นชอคโกแลตเย็นมาลองค่ะ สำหรับแบบเย็นความเข้มข้นสุดอยู่ที่ 58% อร่อยเข้มข้นชอคโกแลต ไม่หวานด้วย ทานแล้วได้รสชาติดาร์คชอคโกแลตแท้ๆ
 
• Miso-Sake Salmon (450 บาท) – ตัวแซลมอนชิ้นค่อนข้างใหญ่หนาค่ะ ย่างมาได้ดีมากๆ สุกแต่ยังชุ่มฉ่ำอยู่ เสิร์ฟพร้อมมันบดและซอสมิโสะเข้มข้น แต่ซอสใส่มานิดหน่อยออกแนวเพื่อตกแต่งมากกว่า อยากให้ใส่มาเยอะกว่านี้ค่ะเพราะตัวซอส ทานกับปลาแล้วคือดีงามอร่อยมาก
 
• Bacon & Garlic Spaghetti (220 บาท) – จานนี้หน้าตามาสวยงามแต่สอบตกตรงเส้นสปาเก็ตตี้นี่หละค่ะ แข็งเกิ๊นเหมือนยังไม่สุกดี แต่ขี้เกียจให้เค้าเอาไปทำใหม่แล้วก็หยวนๆ ทานไปนะ เครื่องที่ใส่มาเยอะดีรสที่ผัดก็ดี เสียแต่เส้นไม่ผ่านนะ
 
• Crab Linguine (280 บาท) – จานนี้ขอเปลี่ยนเป็นเส้นสปาเก็ตตี้แทนค่ะ เคยทานที่สาขาอโศกอร่อยนะแต่มาสาขานี้ผิดหวังค่ะ เส้นลวกมานุ่มกำลังดีแต่ผัดมาหน้าตาไม่น่ากินเลย เนื้อปูดูเละๆ แถมสีคล้ำเหมือนไม่สด ผิดกับสาขาอโศกที่ทำมาได้น่าทานกว่ารสชาติก็ดีกว่า
 
• Chorizo Quesadilla (150 บาท) – คาสซาดีญ่าตัวไส้จะเป็นหมู จานนี้จัดเป็นพวกเมนูของทานเล่นหรือเป็นกับแกล้มทานขำๆ พอได้ค่ะ ไส้น้อยไม่ค่อยมีชีส
 
• Honey Sriracha Wings (150 บาท) – ปีกไก่ทอดซอสศรีราชา สำหรับเราไม่ชอบเลยค่ะจานนี้ กลิ่นซอสค่อนข้างแรง รสชาติแปลกๆ ด้วยอ่ะ
 
• Garlic Truffle Fries (150 บาท) – มันฝรั่งทอดจิ้มทานกับซอสครีมสูตรเฉพาะ ทานเล่นระหว่างรออาหารก็โอเค
 
•Banana Caramel Waffle (220 บาท) – เป็นของหวานที่ให้ ⭐⭐⭐⭐⭐ เลยค่ะ ตัววาฟเฟิลอบมาได้ดีงาม กรอบนอกนุ่มใน แต่งหน้ามาด้วยกล้วยหอมวิปกครีม พร้อมไอศกรีมดาร์คชอค โรยชอคโกแลตชิพ แล้วราดด้วยซอสคาราเมลอีกที ทานกับวาฟเฟิลแล้วคือฟิน จัดเป็นอีกร้านที่วาฟเฟิลอร่อยถูกใจสุดๆ
 
• White Chocolate Pannacotta (150 บาท) – ตัว Pannacotta เนื้อเนียนละมุน ราดด้วยซอสราสเบอร์รี่ ดูฟรุ้งฟริ้งสวยงาม รสชาติก็ดีด้วยค่ะ ปกติถ้าเป็น white Choc รสจะค่อนข้างหวานนำมาเลยแต่ของที่นี่คือไม่หวานเกิน
 
• Peanut Butter Lava (240 บาท) – ???????????? เป็นจานของหวานที่หอมยั่วใจเหลือเกิน อบร้อนๆ ยกมาวางนี่กลิ่นหอมถั่วและชอคโกแลตมาก พอตัดให้ไส้ลาวาพีนัทบัตเตอร์ไหลออกมานี่ยิ่งหอม ไส้จะออกหวานนิดนึงแต่ตัวเค้กด้านนอกรส Choc เข้มข้น เสิร์ฟพร้อมไอศกรีมเชอเบทราสเบอร์รี่เปรี้ยวๆ ทานแล้วตัดรสกันลงตัว อร่อยค่ะ